Eienaars van gewilde reservaat aangeval(Foto: Dube Private Game Lodge/Facebook) Die eienaars van die Dube-wildreservaat in Brits, Noordwes, is Dinsdagaand by hul huis aangeval en beroof. Volgens kapt. Sam Tselanyane, polisiewoordvoerder, het Gert (67) en Celia Scheepers (64) Dinsdag omstreeks 20:00 buite die huis op die veranda gesit toe hulle deur twee mans met klapmusse oorrompel is. Die huis is op die reservaat geleë. Die twee mans het die egpaar erg aangerand, met Gert wat ernstige kopbeserings opgedoen het. “Die verdagtes het onder meer ’n televisiestel en twee selfone gebuit en daarna te voet gevlug,” sê Tselanyane. Volgens Leandré Spies, woordvoerder van Hartbeespoort Emergency Medical Services (HEMS), was Gert met paramedici se aankoms op die toneel in ŉ ernstige toestand. Celia het slegs sagteweefselbeserings opgedoen. “Die egpaar is per ambulans na die Brits Mediclinic vervoer. Gert is Woensdagoggend na die Midstream Mediclinic oorgeplaas,” bevestig Spies. Die reservaat het aan Maroela Media gesê dat hulle nie in hierdie stadium kommentaar gaan lewer nie. Tselanyane vra dat enigiemand met meer inligting wat tot die verdagtes se inhegtenisneming kan lei, lt.kol. Charmaine Jenner van die Brits-speurtak by 079 257 3857 kontak.